**LIETUVOS RESPUBLIKOS VYRIAUSYBĖ**



**N U T A R I M A S**

**DĖL LIETUVOS RESPUBLIKOS APLINKOS APSAUGOS VALSTYBINĖS KONTROLĖS ĮSTATYMO ĮGYVENDINIMO**

2002 m. gruodžio 10 d. Nr. 1919

Vilnius

Vadovaudamasi Lietuvos Respublikos aplinkos apsaugos valstybinės kontrolės įstatymo (Žin., 2002, Nr. [72-3017](https://www.e-tar.lt/portal/lt/legalAct/TAR.CB941ADCC055)) 6 straipsnio 2 dalimi, 7 ir 8 straipsniais, 12 straipsnio 1 dalies 4 ir 12 punktais, 13 straipsnio 3 ir 7 dalimis, 35 straipsnio 2 dalimi, 49 straipsnio 2 dalimi, 52 straipsnio 3 dalimi, Lietuvos Respublikos Vyriausybė nutaria:

1. Įgalioti aplinkos ministrą tvirtinti regionų aplinkos apsaugos departamentų nuostatus.

2. Įgalioti Aplinkos ministeriją parengti ir iki 2002 m. gruodžio 23 d. patvirtinti:

2.1. neetatinių aplinkos apsaugos inspektorių funkcijų atlikimo tvarką;

2.2. patalpų, įrenginių ir kitų objektų užplombavimo tvarką, kai reikia užtikrinti nutarimo sustabdyti aplinkai kenksmingą veiklą vykdymą;

2.3. vienkartinių pašalpų neetatiniams aplinkos apsaugos inspektoriams, patyrusiems kūno sužalojimą, ar žuvus atliekant neetatinių aplinkos apsaugos inspektorių funkcijas, išmokėjimo atvejus ir tvarką;

2.4. aplinkos apsaugos įstatymų pažeidimais įtariamų asmenų transporto priemonių sustabdymo ir apžiūros tvarką. Tvarkos projektas turi būti suderintas su Vidaus reikalų ministerija ir Teisingumo ministerija.

3. Pavesti Aplinkos ministerijai iki 2002 m. gruodžio 17 d. parengti ir pateikti Lietuvos Respublikos Vyriausybei:

3.1. Lietuvos Respublikos aplinkos ministerijos nuostatų, patvirtintų Lietuvos Respublikos Vyriausybės 1998 m. rugsėjo 22 d. nutarimu Nr. 1138 (Žin., 1998, Nr. [84-2353](https://www.e-tar.lt/portal/lt/legalAct/TAR.A3B226BB10B2); 2002, Nr. [20-766](https://www.e-tar.lt/portal/lt/legalAct/TAR.003BDFD5EFB1)), pakeitimo projektą;

3.2. projektą tvarkos, kuria būtų nustatyti vienkartinių kompensacijų aplinkos apsaugos valstybinės kontrolės pareigūnams žuvus arba susižalojus vykdant tarnybines pareigas dydžiai, atsižvelgiant į darbingumo sumažėjimą, ir kompensacijų išmokėjimas. Tvarkos projektas turi būti suderintas su Socialinės apsaugos ir darbo ministerija;

3.3. Lietuvos Respublikos Vyriausybės 1998 m. gruodžio 21 d. nutarimo Nr. 1471 „Dėl specialiųjų šviesos ir garso signalų įrengimo bei naudojimo kelių transporto priemonėse“ (Žin., 1998, Nr. [113-3153](https://www.e-tar.lt/portal/lt/legalAct/TAR.1B9C9B934F6D)) pakeitimo projektą.

4. Socialinės apsaugos ir darbo ministerija turi iki 2002 m. gruodžio 17 d. parengti ir Lietuvos Respublikos Vyriausybei pateikti Lietuvos Respublikos Vyriausybės 1991 m. gruodžio 5 d. nutarimo Nr. 530 „Dėl asmenų draudimo valstybės lėšomis ir kompensacijų mokėjimo juos sužeidus arba jiems žuvus ryšium su tarnyba sąlygų“ (Žin., 1992, Nr. [8-212](https://www.e-tar.lt/portal/lt/legalAct/TAR.45037F687598)) pakeitimo projektą.

MINISTRAS PIRMININKAS ALGIRDAS BRAZAUSKAS

APLINKOS MINISTRAS ARŪNAS KUNDROTAS